Trist, trist…

Da Carla D.

Mintgatant èn els curius, ils creschids. Sco quels dis puspè ina giada. Els sa cuntradin trasora. Maria e la Dora din che mamma duess esser cuntenta d'avair in anghelin enta parvis. Quel gidia nus en cas da basegns. Noss char Segner sappia pertge ch'el haja prendì Gina si tar el.
Ils auters bragian e fan tscheras. Gist sco bab e mamma. E sa lamentan, quant trist che quai saja da perder in uffant en la vegliadetgna da Gina. 
Cun mai èn tuts chars e tuttina curius. Jau na sai betg propi tge ch'els han.
Oz en damaun che jau chantava - igl era quella chanzun da scolina che tuts audan uschè gugent - m'han els ditg da smetter. Nus sajan trists!
Damai esser trist vul dir ch'ins na possia betg chantar. Jau na dastg betg chantar e stuess esser trista! Tge ch'esser trist è propi, nagin na ma di.
Tuttadi hai jau tschertgà Muna. Ella è la suletta che pudess ma gidar. Ella taidla gugent mias chanzuns. E surtut n'è ella per franc betg trista. Ma Muna n'è betg da chattar. Ha ella forsa vesì ch'ils creschids èn curius ed è scappada perquai?
Sch'ella savess ch'jau la duvrass, fiss ella segir qua. Enturn mai tuts che bragian.
Tuttenina stattan tuts enturn mamma. Ella è sblatga sco in pez. Ins la sto tegnair. Insatgi porta la buttiglia dal vinars e svida da quel sin in zutger. Alura laschani plaunet liber mamma. Quai è capità gist avant ch'ins ha purtà Gina or da chasa.
Nus l'accumpagnain.
Bab tegna mamma. Da l'autra vart sun jau cun in matg flurs enta maun. Quellas sajan per bittar en fossa. Uschè bellas flurs, simplamain bittar davent. Normalmain mett’ins flurs en ina vasa cun aua.
I vegn adina pli curius. Tut il cuntrari da quai ch'ins fa uschiglio.
Il meglier è la marenda. Mai hani mess sisum maisa. Jau magl pulit. Ils auters fan mo finta. Mamma ha anc adina las larmas.
En baselgia hani chantà. I sto esser che quels n'eran betg trists.
La saira essan nus finalmain puspè tranter nus. Tuts ils auters èn ids. Muna è turnada. Mamma manegia ch'ella haja percurschì che Gina manchia. Perquai saja ella stada davent. Ins vesia ch'ella saja trista.
Trist, trist, trist. Tuts èn trists. Era jau vuless esser trista, sco tuts.
Jau prend Muna e vom en chombra. Jau sun segira ch'ella ma chapescha. Ella sto ma gidar, tadlar mia chanzun. U alura dir co ch'igl è da far per esser trist! Muna n'ha oz nagin ruaus. Enstagl da laschar charsinar ses pail sco uschiglio, ma dat ella ina buffada. Sa senta ella mal? Quai ch'ha gidà mamma gida per franc era Muna. Il vinars na la gusta però betg.
Muna scappa.
Or sin via.
In auto vegn.
Frains.
Muna è sut la roda.
Fin ch'jau arriv giun via, han umens gia mess davent ella.
Jau als aud dir: “Igl è mo in giat!”
Mo in giat - curius, quels creschids. Muna era mia amia. L'unica che ma chapiva. Adina - fin oz.
Jau turn en chasa.
Suletta.
Insatge en mai fa mal. Jau na saia betg tge.
Jau ses sin stgala e pens al temp cura ch'jau charsinava Muna. Tuttenina sent’jau mamma sper mai. Ella ma prenda en bratsch: “Betg esser trista, chara figlia.”

Chandailas da glatsch

Da Carla D. 

Las chandailinas na vulan betg propi arder. Quellas chandailinas alvas.
Jau mezza sun ida en il guaud per il pignol. Be in pitschen. Jau al hai decorà be cun chandailinas alvas. Per nus duas. Be per nus duas.
Noss lieu da scuntrada è oz isolà. Tuts en èn stiva chauda. Tuts festiveschan. Per nus duas na datti nagina stiva chauda pli.
Quel di che ti m'has bandunà navevi era. Gist sco oz. Mes cor è rut; cura ch'jau hai stuì laschar enavos tai en quella terra fraida. Suletta. Ma era mia stiva n'è mai pli stada chauda dapi lura.
“Guarda Gina, las chandailinas alvas sin noss pignol. Las flommas fan cler per che nus ans possian vesair. Mia chara. Na in pau pli manaivel. Da tes maunin a mai. Nagin n'ans vesa. Nus essan qua be sulettas. Era nus festivain oz. Nadal èsi. La festa da legria. Lain ans legrar era nus. Chantar ensemen avant il pignol. L'onn passà avevan nus in pignol cun cullas cotschnas e stailas d'argient. E la stalla. Cun il bambin ed il boy e l'asen. Nus avain chantà ensemen.
Clera notg, da Nadal...”
Tes egls glischavan cura che ti has fatg ora tes pacs. Tes regals sut il pignol. Regals ch'eran preparads cun tant'amur. Per tai. Tutta saira has ti lura fatg termagls. Es sesida sin il nov chavalin da ballabain. T’has laschada ballantschar. Mes regal è stà tes plaschair.
Avant che ta purtar a letg avain nus puspè envidà las chandailas. Chandailas cotschnas. Ed jau hai giavischà che nus possian festivar anc blers Nadals.
Diesch dis suenter m'han tes egls baud fatg tema. Quella notg ch'jau vegliava sper tes letg. Quella notg che ti m'has bandunada. Ils medems egls che avevan glischà avant la stalla fitgavan ussa il crucifix vid la paraid. Quai è stada tia davosa egliada. Alura es ti ida. M'has laschada enavos. Suletta.
La sora da malsauns è lura vegnida. Ha envidà ina chandaila. Alva.
“Guarda Gina, ina staila croda per terra. Cura ch'ina staila croda duess ins giavischar insatge.”
Jau sent ch'ella strocla mes maun. Alura stida Gina las chandailinas alvas.
Jau aud ils zains. La messa da Nadal notg. Jau bandun noss lieu solitari.
Vi dal tetg baselgia glischan chandailas.
Da glatsch.